UREDBA KOMISIJE (EU) 2019/801

оd 17. svibnja 2019.

o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu upotrebe monoglicerida i diglicerida masnih kiselina (E 471) na određenom svježem voću

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,

budući da:

(1) U Prilogu II. Uredbi (EZ) br. 1333/2008 utvrđen je popis prehrambenih aditiva odobrenih u Uniji za upotrebu u hrani te uvjeti njihove upotrebe.

(2) Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili nakon podnošenja zahtjeva.

(3) Monogliceridi i digliceridi masnih kiselina (E 471) prehrambeni su aditiv odobren za upotrebu u raznim namirnicama u skladu s Prilogom II. Uredbe (EZ) br. 1333/2008.

(4) Zahtjev za odobrenje upotrebe monoglicerida i diglicerida masnih kiselina (E 471) na svem svježem voću i povrću podnesen je 17. veljače 2017. Zatim je stavljen na raspolaganje državama članicama u skladu s člankom 4. Uredbe (EZ) br. 1331/2008.

(5) Kad se upotrebljavaju kao sredstvo za glaziranje pri površinskoj obradi svježeg voća i povrća radi očuvanja nutritivne kvalitete i produljenja trajnosti, monogliceridi i digliceridi masnih kiselina (E 471) čine tanku i inertnu fizičku prepreku koja sprečava gubitak vlage i oksidaciju. Prema podnositelju zahtjeva, predloženom bi se upotrebom odgovorilo na sve veći interes za cjelogodišnjom dostupnošću svježih proizvoda, smanjilo rasipanje hrane i povećala učinkovitost iskorištavanja prirodnih resursa u poljoprivrednoj proizvodnji zbog smanjenja gubitaka i primjene prijevoznih sredstava s nižom emisijom ugljikova dioksida.

(6) O zahtjevu je raspravljala radna skupina vladinih stručnjaka za aditive. Radna skupina napomenula je da postoji tehnološka potreba ponajprije za vanjskom obradom određenog voća koje se uglavnom uvozi iz zemalja s tropskom klimom i koje treba zaštititi tijekom dugog prijevoza. Kora tog voća obično se ne konzumira.

(7) Europska agencija za sigurnost hrane („Agencija”) objavila je 10. studenoga 2017. znanstveno mišljenje u kojem je ponovno ocijenjena sigurnost monoglicerida i diglicerida masnih kiselina (E 471) kao prehrambenih aditiva (3). Agencija je zaključila da nije bilo potrebe za brojčanim definiranjem prihvatljivog dnevnog unosa i da u prijavljenim upotrebama i količinama monogliceridi i digliceridi masnih kiselina (E 471) kao prehrambeni aditiv nisu sigurnosni rizik. Takav se zaključak daje za tvari vrlo niskog sigurnosnog rizika i samo ako postoje pouzdane informacije o izloženosti i toksičnosti te niska vjerojatnost pojave štetnih učinaka na zdravlje ljudi u dozama koje ne uzrokuju nutritivnu neravnotežu kod životinja (4). Agencija, međutim, preporučuje određene izmjene specifikacija EU-a za monogliceride i digliceride masnih kiselina (E 471) kao prehrambeni aditiv. Komisija će te preporuke razmotriti odvojeno u skladu s općim pristupom mišljenjima Agencije u kojima su utvrđeni određeni problemi (5).

(8) Usto, monogliceridi i digliceridi masnih kiselina (E 471) namijenjeni su za vanjsku obradu i ne očekuje se da prodru u unutarnji jestivi dio voća. Nije vjerojatno da će površinska obrada voća čija se kora obično ne konzumira utjecati na zdravlje ljudi. Stoga je primjereno dopustiti upotrebu monoglicerida i diglicerida masnih kiselina (E 471) na određenom voću koje se uglavnom uvozi iz zemalja s tropskom ili suptropskom klimom i čija se kora obično ne konzumira, odnosno na agrumima, dinji, ananasu, banani, papaji, mangu, avokadu i šipku.

(9) U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva odobrenih u Uniji iz Priloga II. Uredbi (EZ) br. 1333/2008, osim ako to ažuriranje neće utjecati na zdravlje ljudi. Budući da se odobrenje upotrebe monoglicerida i diglicerida masnih kiselina (E 471) na agrumima, dinji, ananasu, papaji, mangu, avokadu i šipku smatra ažuriranjem popisa koje neće utjecati na zdravlje ljudi, nije potrebno tražiti mišljenje Agencije.

(10) Prilog II. Uredbi (EZ) br. 1333/2008 trebalo bi stoga na odgovarajući način izmijeniti.

(11) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 17. svibnja 2019. Za Komisiju Predsjednik Jean-Claude JUNCKER

(1) SL L 354, 31.12.2008., str. 16.

(2) Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).

(3) EFSA Journal 2017.;15(11):5045

(4) EFSA Journal 2014.;12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010 (Izjava o konceptualnom okviru za procjenu rizika određenih prehrambenih aditiva koji su ponovno ocijenjeni na temelju Uredbe Komisije (EU) br. 257/2010).

(5) https://ec.europa.eu/food/sites/food/files/safety/docs/fs_food-improvement-agents_reeval_approach.pdf